b'\n_START_ARTICLE_\nPoprova meta\n_START_SECTION_\nZgodovina\n_START_PARAGRAPH_\nKonec 17. stoletja  jo je opisal \xc5\xa1vedski biolog Carolus Linnaeus. Najprej jo je uvrstil v sistem kot samostojno vrsto, kasneje pa so dognali, da je hibrid. Meta se zlahka kri\xc5\xbea, zato obstaja v mnogih vrstah. Poleg kamilice je najbolj priljubljena in znana zdravilna rastlina._NEWLINE_V zgodovini je \xc5\xbee v 9. stoletju neki menih razglasil, da bi prej pre\xc5\xa1tel iskre v ognjeniku kot njeno pestrost. \xc5\xbde stoletja je znana kot za\xc4\x8dimba in zdravilo. V Sredozemlju so poprovko gojili \xc5\xbee Egip\xc4\x8dani in Grki ter jo zaradi njenega ostrega vonja uporabljali kot dra\xc5\xbeilno sredstvo in krep\xc4\x8dilo za \xc5\xbeivce. Je tudi del gr\xc5\xa1ke mitologije. Po legendi je bila sprva nimfa in Plutonova ljubica. Ko je njegova \xc5\xbeena Persefona odkrila skrivno razmerje, je v izbruhu jeze za\xc4\x8darala tekmico v nizko rastlino, ki se da poteptati. Pluton ni mogel razveljaviti za\xc4\x8daranosti, lahko jo je le omilil, zato je obdaril meto s sladkim vonjem, da zadehti vsaki\xc4\x8d, ko se njeni listi zme\xc4\x8dkajo.\n_START_SECTION_\nOpis\n_START_PARAGRAPH_\nPoprova meta je 50 do 90\xc2\xa0cm visoka ve\xc4\x8dletna rastlina. Med \xc5\xa1tevilnimi tipi te rastline prevladuje v Evropi temno zelena sorta, manj pa je svetlozelenih sort. Poprove mete ne najdemo v naravi - razmno\xc5\xbeevanje kri\xc5\xbeancev s semeni ni mogo\xc4\x8de, pridobivamo jo lahko le z gojenjem npr. s potaknjenci._NEWLINE_Glede na to, da je kri\xc5\xbeanec, obstaja veliko drugih ras poprove mete npr.Mitscham (\xc4\x8drna meta) - ima rde\xc4\x8devijoli\xc4\x8dno steblo in listne \xc5\xbeile; raz\xc5\xa1irjena je tudi Palescens (zelena meta), ki ima zeleno steblo in liste, najve\xc4\x8d pa  jo gojijo v Nem\xc4\x8diji._NEWLINE_Posebne vrste njivske mete (Mentha arvensis var.piperascens) gojijo na Japonskem, v Braziliji in na Kitajskem za pridobivanje eteri\xc4\x8dnega olja \xe2\x80\x93 je zelo hlapno, prodaja pa se pod imenom japonsko ali balkansko olje._NEWLINE_Druge vrste mete, ki rastejo v naravi, npr. vodna meta (Mentha aquatica), kodrasta meta, vsebujejo manj eteri\xc4\x8dnega olja kot poprova meta, in s tem mentola, ter imajo manj izrazit vonj in okus. Zlasti vodno meto ponekod radi uporabljajo namesto poprove mete.\n_START_SECTION_\nUporaba\n_START_PARAGRAPH_\nPoprova meta ima visoko vsebnost mentola, ki se pogosto uporablja za odi\xc5\xa1avljanje \xc4\x8dajev, sladic, \xc5\xbeve\xc4\x8dilk, zobnih past ... Olje poprove mete vsebuje tudi menton in razne metilne estre. Uporablja se tudi v pripravkih za na ko\xc5\xbeo ter daje na ko\xc5\xbei ob\xc4\x8dutek hlajenja. _NEWLINE_Pripravki iz poprove mete naj bi pomagali pri laj\xc5\xa1anju \xc5\xbeelod\xc4\x8dnih te\xc5\xbeav, prepre\xc4\x8devali naj bi razrast nekaterih vrst bakterij ter pri uporabi na ko\xc5\xbei ali po vdihovanju umirili mi\xc5\xa1i\xc4\x8dje. Zdravilnost se nana\xc5\xa1a tudi na vsebnost mangana, vitamina C in A, vlaknin, kalcija, \xc5\xbeeleza, folata, kalija, triptofana, magnezija, omega-3-ma\xc5\xa1\xc4\x8dobnih kislin, riboflavina in bakra._NEWLINE_Leta 2007 so italijanski znanstveniki objavili rezultate \xc5\xa1tudije, ki ka\xc5\xbee, da so opazili pri bolnikih, ki so \xc5\xa1tiri tedne jemali kapsule z eteri\xc4\x8dnim oljem poprove mete, 75-odstotno zmanj\xc5\xa1anje pojavnosti sindroma iritabilnega kolona (v primerjavi z 38-odstotnim zmanj\xc5\xa1anjem v skupini, ki je prejemala placebo). Podobno so \xc5\xbee nekatere starej\xc5\xa1e, a manj zanesljive \xc5\xa1tudije pokazale zmanj\xc5\xa1anje kr\xc4\x8dev v trebuhu,, a terapevtske koli\xc4\x8dine olja dra\xc5\xbeijo \xc5\xbeelodec in je zato potrebna gastrorezistentna farmacevtska oblika, ki sprosti olje \xc5\xa1ele v \xc4\x8drevesju. Poprova meta povzro\xc4\x8da tudi relaksacijo gastroezofagealnega sfinktra, kar povzro\xc4\x8di kolcanje.'